Padselfsug in SA verg verandering van denkwyse
20 Desember 2018 00:00
Die feestyd is ingelui deur 'n swart langnaweek op die land se paaie. Die onrusbarende realiteit is dat die 416 motorongelukke in die langnaweek en die byna 100 sterfgevalle tot dusver in Desember nie buitengewoon is nie.
'n Nuusberig oor botsings wat talle slagoffers eis, is alledaags. 12 mense is Saterdag dood in 'n ongeluk op die N1 by Touwsrivier en ses mense Sondag naby Libode in die Oos-Kaap; nog vyf Maandag tussen Beaufort-Wes en Aberdeen, en ses gister buite Clocolan en twee op die N6 tussen Reddersburg en Smithfield.
Die syfers gee nie die grusaamheid van die ongelukke of die lyding van verminkte oorlewendes weer nie. Vergeleke met lande soos Brittanje, Au­stralië­, Nieu-Seeland en die VSA met "normale" ongeluk­syfers (minder per jaar as verlede naweek in Suid-Afrika), is die padslagting in ons land gewis abnormaal.
Volgens die die Padverkeersbestuurskorporasie is menslike faktore (dronkbestuur, hoë snelheid, roekelose bestuur, selfoongebruik, onpadwaardige voertuie) die hoofoorsaak van sowat 77% van alle noodlottige padongelukke.
Dit verklap 'n padmentaliteit wat 'n simptoom van die Suid-Afrikaanse siekte van aanmatigende eiegeregtigheid is. Mense bestuur nes hulle wil.
Uiteraard is sigbare wetstoepassing, insluitend optrede teen onpadwaardige voertuie, asook bewusmakingsveldtogte, soos Kom Veilig Daar en die minister van vervoer se padveiligheidsveldtog vir die feestyd noodsaaklik, en goeie werk verdien lof.
Die ongelukkige waarheid is dat dit 'n breë verandering van denkwyse gaan verg om die padselfsug in die gedaante van agtelosigheid, roekelose onbeskoftheid en waansinnige doodsveragting – vir die bestuurder en ander se lewe – te stuit.
Almal wat dit op die pad waag, is aan die waansin uitgelewer. Ook wetsgehoorsame en bedagsame motoriste ontkom nie die padslagting nie. Alle bestuurders kan wel met goeie voorgevoel en wetsgetrou bestuur.
Omsigtige bestuurders begaan ook oordeelsfoute. Doelbewuste wetsoortreding is 'n ander saak. Diegene deur wie se selfsug ander sterf, maak hulle eintlik skuldig aan padmoord.